Scola da puras grischuna

Visita a Glion. A Glion exista gia dapi ils onns trenta ina scola che vegn manada da soras dominicanas e che sa cumpona da dus curs da mintgamai 7 mais. L'emprim curs è deditgà a lavurs dal tegnairchasa en general, il segund è pensà plitost per giuvnas puras. Rita Uffer è stada a Glion.
'
Chaminond da la staziun da Glion orasi vers la Scola da puras grischuna m'èn ids per testa patratgs dal temp ch'jau hai passentà en l'internat en il chantun da S. Gagl, ed jau hai resentì cumpassiun cun las mattas. Cun quels pregiudizis sun jau arrivada avant il bajetg da la Scola da puras grischuna, in chalet grond, situà a la spunda sulegliva sur Glion. Jau hai scalinà e la di rectura da la scola, sora Josefa Hotz, m'è vegnida encunter. Ina dunna spontana plain temperament, la sora Josefa. Ella m'ha manà en la stanza da recreaziun, ina bella stiva da schember cun fanestras grondas, las maisas cun cuvertas tessidas u surcusidas, massas plantas e vi da las paraids dissegns e purtrets. In crucifix en in chantun è stà il sulet che m'ha regurdà ch'jau saja en ina chasa manada da soras dominicanas.

Nagina «sontgadad» e bigottaria
La pausa da las 10 era gist a la fin e las scolaras èn turnadas en lur stanzas da lavur, tgi en cuschina, tgi en stanza da cuser, autras en pastrign u er en stanza da far or cun il fier. Mes pregiudizis èn vegnids revedids, nagut da quai da «sontgadad» e bigottaria, las scolaras cun tschairas cuntentas e cun bunas vuschs (!), nagut da la quietezza e da la sterilitad ch'jau m'imaginava en in internat ed ina scola manada da soras.
Dapi il 1956 è la scola da puras, ch'è vegnida fundada ils onns trenta, en quel chalet sur Glion. Per 50 mattas hai plazza e quellas vegnan instruidas da soras dominicanas e da scolastas laicas en tut las lavurs dal tegnairchasa.

Atgna batgaria
Mia emprima visita è stada a la cuschina, nua ch'ina gruppa da l'emprim onn era vi da preparar gnocchis a la piemuntaisa, salata da bagiaunas e crème russe. Dentant ch'intginas scolaras preparavan la garnitura da la crème russe, eran autras vi dal decorar ils gnocchis cun il dies da la furtgetta. En ina stanza dasperas preparava sora Mengia turtas e pettas cun ulteriuras scolaras, e sora Mengia m'ha lura declerà lur furn da far paun ed ella è er stada quella che m'ha manà en tschaler da victualias, nua ch'igl aveva sin curuna massa fritga sterilisada, sirups ed er verdura en ieli ed aschieu. La gronda part da la verdura deriva da lur iert che vegn cultivà tant sco pussaivel da las scolaras e quai en moda biologica. Betg mo in iert è integrà en la scola da puras, mabain er in giagliner, e las scolaras emprendan er ad ir enturn cun giaglinas e las mazzar e preparar per la padella. Er dus portgs vegnan mazzads mintg'onn e las scolaras emprendan da tagliar ensemen las singulas parts e preparan la cham per la schelentera.

La cumissiun da surveglianza
En tschaler en in chantun hai jau vesì varsaquantas buttiglias vin. Quellas sajan per la cumissiun da surveglianza, betg per las scolaras m'ha sora Mengia sincerà.
Otg persunas fan part da la cumissiun da surveglianza da la Scola da puras grischuna a Glion. Duas da quellas èn represchentants dal chantun Grischun ed il rest persunas da differentas valladas. Quella cumissiun è necessaria, damai che la scola, schebain ch'i sa tracta d'ina scola privata, survegn subsidis dal chantun.
350 francs al mais pajan las scolaras e tenor sora Josefa è quest import favuraivel pussaivel be perquai che las scolaras cuschinan sezzas e fan er las ulteriuras lavurs da chasa quasi sco program integrà en la pratica da lur scolaziun.

Atgna responsabladad
Gronda paisa vegn er dà a la lavur da cuser, da cuntschar, da far chaltschiel, da taisser ed ulteriuras lavurs a maun. Durant mia visita preparavan las scolaras ina tastga or da jeans vegls, ina tastga decorada tenor gust e fantasia da mintga singula scolara. Las magistras da scola da lavur a maun èn dunnas giuvnas che vegnan encunter als giavischs da moda da lur scolaras.
Sch'jau cun mes pregiudizis spetgava ina scola cun ina dressura quasi militara, sche hai jau gì surpraisas ina sin l'autra.
Nagins sforzs d'ir a messa, ina giada al mais giajan las scolaras a messa da libra voluntad. Las scolaras sezzas decidan cura stizzar las glischs en las chombras da duas. Ellas sezzas sajan er responsablas d'esser alertas il di suenter, ha manegià sora Josefa, e sajan creschidas avunda per savair quanta sien ch'ellas dovran.
'Vi da las paraids da las chombras giavischa sora Josefa da sias scolaras ch'ellas mettian mo maletgs deschents. Sora Josefa tira però si las spatlas schend: «Igl è magari grev da fixar ils cunfins!»